**5 º ΓΥΜΝΑΣΙΟ ΚΑΛΛΙΘΕΑΣ**

**Β΄ ΤΑΞΗ**

**ΝΕΟΕΛΛΗΝΙΚΗ ΓΛΩΣΣΑ**

**ΕΝΟΤΗΤΑ 1η**

**Άσκηση: Με ποιο τρόπο αναπτύσσονται οι παρακάτω παράγραφοι;**

 Οι δύο βασικές μορφές της οικογένειας διαφέρουν σε πολλά πράγματα μεταξύ τους. Στις παραδοσιακές κοινωνίες συναντάμε τη μορφή της εκτεταμένης οικογένειας, που συνήθως είναι πατριαρ­χική, δηλαδή αρχηγός της είναι ο μεγαλύτερος σε ηλι­κία άνδρας. H εκτεταμένη οικογένεια περιλαμβάνει πολλές μικρότερες οικογένειες, συνήθως αδελφών, οι οποίες συγκατοικούν με τους γονείς. Στις οικογένειες αυτές εργάζονται όλα τα μέλη στην οικογενειακή επι­χείρηση (αγροτική, κτηνοτροφική ή οικοτεχνία). Οι δε­σμοί των μελών είναι ισχυροί, εφόσον η οικογένεια έχει πολλές λειτουργίες: παράγει, εκπαιδεύει επαγγελ­ματικά τα νέα μέλη, φροντίζει τα ασθενή, ανάπηρα και ηλικιωμένα μέλη της. Αντίθετα στις σύγχρονες κοινωνίες και στα αστικά κέντρα η κύ­ρια μορφή της οικογένειας είναι η πυρηνική οικογέ­νεια. H πυρηνική οικογένεια αποτελείται από τους συζύγους και τα παιδιά μόνο και κύριες λειτουργίες της είναι η ανατροφή και κοινωνικοποίηση των νέων σε συνθήκες ασφάλειας, φροντίδας και αγάπης αλλά και η συναισθ­ηματική στήριξη των συζύγων. Σήμερα εξάλλου, άλλοι ειδικοί φορείς έχουν αναλάβει τις λειτουργίες της παραδοσια­κής οικογένειας (οι επιχειρήσεις την παραγωγή αγα­θών, τα νοσοκομεία τη φροντίδα των ασθενών, οι οίκοι ευγηρίας τους ηλικιωμένους, τα σχολεία και τα κέντρα επαγγελματικής κατάρτισης τη μετάδοση γνώσεων.

 Ο ρατσισμός ενέχει πάντοτε το στοιχείο της διαστρεβλωμένης όρασης. Στους μεν εαυτούς μας, βλέπουμε μόνο καλά, μόνο αρετές, μόνο μεγαλείο. Αν κατά σύμπτωση προσέξουμε κάποιο ελάττωμα, εύκολα το δικαιολογούμε. Στη δε αντίπαλη φυλή βλέπουμε μόνο πάθη, μόνο πονηρία, μόνο μικρότητα. Αν κατά σύμπτωση προσέξουμε κάποια καλοσύνη, εύκολα την ανάγουμε στην υστεροβουλία.

 Η σημασία του φυσικού περιβάλλοντος για τον άνθρωπο είναι τεράστια. Ο άνθρωπος για να ζήσει έχει ανάγκη τον αέρα, το νερό, τον ήλιο, τα φυτά, τα ζώα. Επιπλέον ο άνθρωπος προκειμένου να κάνει τη ζωή του καλύτερη και ευκολότερη παίρνει από το φυσικό περιβάλλον και επεξεργάζεται τους φυσικούς πόρους από τους οποίους παράγει προϊόντα χρήσιμα για να συνεχίζει τη ζωή του, δηλαδή, την τροφή του, την ένδυσή του, τα υλικά για να κτίσει σπίτια, εργοστάσια, γέφυρες, για να κατασκευάσει εργαλεία, μηχανές, πλοία, αυτοκίνητα, αεροπλάνα, για να παρασκευάζει φάρμακα και να ανακαλύπτει μεθόδους θεραπείας των ασθενειών.

Στην Αναγέννηση κύριοι τύποι κατοικιών ήταν τα μέγαρα (palazzi) και οι επαύλεις (villae), όπου κατοικούσαν οι πλούσιοι επιχειρηματίες — αστοί. Τα μέγαρα ήταν χτισμένα στις πόλεις, ενώ οι επαύλεις στην εξοχή. Κάθε μέγαρο καταλάμβανε ένα ολόκληρο οικοδομικό τετράγωνο. Συ­νήθως ήταν τριώροφα, με εσωτερικές αυλές με κιονοστοιχίες. Ενώ ηεξωτερική τους διακόσμηση ήταν αυστηρή και λιτή, οι εσωτερικοί χώ­ροι ήταν πολυτελείς. Οι επαύλεις ήταν μεγαλοπρεπή περίκεντρα κτί­ρια με προσόψεις όπως αυτές των αρχαίων ναών, θερινά δωμάτια, κήπο και κρήνες.

 Οι επιστήμονες υποστηρίζουν ότι οι περιοχές του πλανήτη μας στις οποίες τα γλυκά νερά εξαντλούνται συνεχώς οδηγούνται σε ερημοποίηση. Ερημοποίηση σημαίνει ότι τεράστιες εκτάσεις έχουν ήδη μετατραπεί ή θα μετατραπούν στο μέλλον σε απέραντες ερήμους.Και όπως γνωρίζουμε στην έρημο δεν μπορεί να ζήσει τίποτα, ούτε άνθρωπος, ούτε ζώα, ούτε φυτά. Παράλληλα, δισεκατομμύρια άνθρωποι κινδυνεύουν ή πεθαίνουν από λειψυδρία και από μολυσμένα νερά. Η Αφρική και η Ασία έχουν πολύ σοβαρό πρόβλημα, ενώ σύντομα θα έχει και η νότια Ευρώπη, αν δεν κάνουμε κάτι.

 Ιδιαίτερα σημαντικός είναι ο ρόλος του πρωινού καθ’ όλη τη διάρκεια της προετοιμασίας του μαθητή για τις εξετάσεις. Ένα πλήρες πρωινό αυξάνει τη διάθεση και την ενέργεια του παιδιού, για να αντεπεξέλθει τις δυσκολίες του διαβάσματος και των άλλων υποχρεώσεων τις ημέρας. Επιπλέον, μειώνει το αίσθημα τις πείνας κατά τις μεσημεριανές ώρες, γεγονός που αποτρέπει την υπερκατανάλωση φαγητού το μεσημέρι, κάτι που θα προκαλούσε υπνηλία και μείωση τις απόδοσης του μαθητή.